CELEX: 62008TN0457
Language: el
Date: 2008-10-10 00:00:00
Title: Υπόθεση T-457/08: Προσφυγή της Intel κατά της Επιτροπής που ασκήθηκε στις 10 Οκτωβρίου 2008

22.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/60
            
         Προσφυγή της Intel κατά της Επιτροπής που ασκήθηκε στις 10 Οκτωβρίου 2008
   (Υπόθεση T-457/08)
   (2008/C 301/99)
   Γλώσσα διαδικασίας: η αγγλική
   Διάδικοι
   
      Προσφεύγουσα: Intel (Wilmington, Ηνωμένες Πολιτείες) (εκπρόσωποι: N. Green QC και K. Bacon, barrister)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει τις αποφάσεις·
            
         
               —
            
            
               Να παρατείνει την προθεσμία για την υποβολή της απαντήσεως της Intel στη συμπληρωματική ανακοίνωση αιτιάσεων (ΣΑΑ) για 30 ημέρες από την ημερομηνία κατά την οποία η Intel θα έχει πρόσβαση στα κρίσιμα έγγραφα του καταγγέλλοντος·
            
         
               —
            
            
               Να καταδικάσει την Επιτροπή στα δικαστικά έξοδα.
            
         Λόγοι και κύρια επιχειρήματα
   Με την υπό κρίση προσφυγή, η προσφεύγουσα ζητεί την ακύρωση, κατ' εφαρμογή του άρθρου 230 EΚ, της αποφάσεως που εξέδωσε ο σύμβουλος ακροάσεων στις 15 Σεπτεμβρίου 2008, κατ' εφαρμογή του άρθρου 10 της αποφάσεως 2001/462/EΚ (1) της Επιτροπής, στην υπόθεση COMP/C-3/37.990 — Intel, η οποία αφορά διαδικασία σύμφωνα με το άρθρο 82 EΚ, καθώς και την ακύρωση της αποφάσεως που εξέδωσε ο επίτροπος επί του ανταγωνισμού στις ή περί τις 6 Οκτωβρίου 2008. Οι προσβαλλόμενες αποφάσεις αφορούν την άρνηση της Επιτροπής να λάβει, συγκεκριμένα από τον καταγγέλλοντα στην υπό κρίση υπόθεση, ορισμένα τεκμηριωμένα αποδεικτικά στοιχεία τα οποία η προσφεύγουσα ισχυρίζεται ότι έχουν άμεση σχέση με τους ισχυρισμούς της Επιτροπής με την ΣΑΑ. Ο σύμβουλος ακροάσεων απέρριψε επίσης το επιχείρημα της Intel ότι δεν μπορεί να απαντήσει αποτελεσματικώς στην ΣΑΑ χωρίς να έχει λάβει τα εν λόγω έγγραφα, και αρνήθηκε να παρατείνει την προθεσμία για την κατάθεση της απαντήσεως της Intel στη ΣΑΑ.
   Η προσφεύγουσα προβάλλει δύο επιχειρήματα προς στήριξη των αιτημάτων της.
   Πρώτον, η προσφεύγουσα υποστηρίζει ότι οι αποφάσεις ενέχουν νομικά σφάλματα και ισχυρίζεται ότι η ταχθείσα για την απάντησή της στη ΣΑΑ προθεσμία μπορεί να αρχίσει να κινείται μόνον από τη στιγμή που είναι ουσιαστικώς πλήρης ο φάκελος της υποθέσεως· ειδάλλως, η επιχείρηση δεν δύναται να ασκήσει αποτελεσματικώς τα δικαιώματά της άμυνας.
   Δεύτερον, η προσφεύγουσα υποστηρίζει ότι οι προσβαλλόμενες αποφάσεις είναι προδήλως παράνομες καθόσον δίνουν στην Επιτροπή τη δυνατότητα να εξακολουθήσει τη διεξαγωγή έρευνας που δημιουργεί δυσμενείς διακρίσεις και είναι μεροληπτική, και εμποδίζει την προσφεύγουσα να ασκήσει τα δικαιώματά της άμυνας. Η προσφεύγουσα υποστηρίζει ότι τούτο συνιστά προσβολή της αρχής της χρηστής διοικήσεως, η οποία απαιτεί ότι η Επιτροπή θα λάβει την απόφασή της βάσει όλων των διαθεσίμων πραγματικών και νομικών πληροφοριακών στοιχείων, τα οποία δύνανται να ασκήσουν επιρροή επί του αποτελέσματος.
   
      (1)  Απόφαση της Επιτροπής, της 23ης Μαΐου 2001, σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 162, σ. 21).